  Майя Бывальцева Ижкарысь Пастухов урамысь «Печатья юртлэсь» вылзэ выльдон ужъёсты кутскыны малпало 2017-тӥ арын. Нош таяз арын куарусёнэ укнооссэ но пырон азьзэ воштозы. 18-тӥ гудырикошконэ журналистъёслы со сярысь вераз Удмуртиысь печатья но калыке ивортодэт вӧлмытонъя агентстволэн кивалтӥсез Алексей Воронцов. Солэн верамезъя, та дырлы тупатъямын но ужа ни конферен-зал. Типографиын печатья яке прессалэсь интерактивной музейзэ кылдытыны чакламын, отын вашкала ужан тӥрлык кылемын на. «Со юртын луонлыкъёс вань. Вал малпанъёс телевиденилэсь, радиолэсь но печатьлэсь музейзэ, адӟытонъёсъя центрез кылдытон пумысен. Кун но ужбергатон ласянь валче вылысь вузкаронниос усьтон сярысь кенешонъёс нуиськомы. Чакланъёс туж трос», — вераз Алексей Воронцов. Со сяна, али вузкарон площадкаос усьтон сярысь кенешонъёс мыно, отын печатлам изданиосты вузаны луысал. Агентстволэн кивалтӥсез верамъя, «Печатья юртлэн» ӵектосаз быдэс интывылэз азинтон чакламын луоз. Тегъёс: Мерлык Лулчеберет Ижкар СМИ Удмуртия лэсьтськон  